IEA ปรับเพิ่มคาดการณ์อุปสงค์น้ำมันทั่วโลกปีนี้ แต่อุปทานยังเพิ่มต่อเนื่อง
IEA ปรับเพิ่มคาดการณ์อุปสงค์น้ำมันทั่วโลกปีนี้ แต่อุปทานยังเพิ่มต่อเนื่อง
11 มิ.ย. 2558

สำนักงานพลังงานสากล (IEA) เปิดเผยว่า อุปสงค์น้ำมันทั่วโลกในปี 2558 จะสูงกว่าที่คาดการณ์ไว้ โดยจะเพิ่มขึ้น 1.4 ล้านบาร์เรลต่อวัน มาอยู่ที่ 94 ล้านบาร์เรลต่อวันโดยเฉลี่ย ซึ่งเพิ่มขึ้น 300,000 บาร์เรลจากที่คาดการณ์ไว้เมื่อเดือนที่แล้ว
IEA ระบุในรายงานตลาดน้ำมันรายเดือนว่า การขยายตัวของเศรษฐกิจและสภาพอากาศที่หนาวเย็นขึ้นในประเทศผู้บริโภครายใหญ่หลายประเทศ รวมทั้งราคาน้ำมันดิบที่ร่วงลง เป็นปัจจัยที่ช่วยหนุนการบริโภคในช่วงครึ่งแรกของปีนี้
อย่างไรก็ตาม คาดว่า ทั่วโลกจะมีอุปสงค์เพิ่มขึ้นเพียง 1.2 ล้านบาร์เรลต่อวันในช่วงครึ่งหลังของปีนี้ หลังจากที่ปรับตัวขึ้นราว 1.6 ล้านบาร์เรลต่อวัน เมื่อเทียบรายปี ในช่วงครึ่งปีแรก
ทั้งนี้ IEA ประเมินว่า อุปสงค์ที่ขยายตัวอาจจะไม่เพียงพอที่จะไล่ตามอุปทานน้ำมันที่ยังคงเพิ่มขึ้นอย่างต่อเนื่อง